Danko, Andrej, predseda NR SR (2017-11-28):
Poprosím v písomnej podobe, pán poslanec. Dobre. Vážení páni poslanci, prosím, hlasujme o prvom procedurálnom návrhu pána poslanca Galka. Znenie návrhu znie: Navrhujem prijatie uznesenia Národnej rady Slovenskej republiky nasledovného znenia: „Národná rada Slovenskej republiky podľa § 128 ods. 1 rokovacieho poriadku žiada vládu Slovenskej republiky, aby v súvislosti s vývojom a výrobou obrnených transportérov na Slovensku v spolupráci s fínskymi partnermi predložila Národnej rade Slovenskej republiky správu s nasledujúcimi informáciami...“ So súhlasom pána poslanca dávam hlasovať o jeho návrhu tak, ako to bolo predložené. Nech sa páči, prosím, prezentujme sa, hlasujeme. (Hlasovanie.) Prítomných 139 poslancov, za 60, proti 30, zdržalo sa 48, nehlasoval 1. Konštatujem, že sme uvedený návrh neschválili. Pristúpime k hlasovaniu o návrhu pani poslankyne Remišovej. Skúsim to prečítať, lebo to je tak škrabopisne. Žiadame, aby Národná rada – ospravedlňujem sa, pani poslankyňa, len neviem to –, aby Národná rada Slovenskej republiky prijala uznesenie, že zahraničné prejavy najvyšších ústavných činiteľov musia byť v súlade so zahraničnopolitickou orientáciou Slovenskej republiky a v súčinnosti s ministerstvom zahraničných vecí. Áno? Nech sa páči, prosím, prezentujme sa a hlasujeme. (Hlasovanie.) Prítomných 140 poslancov, za 41, proti 43, zdržalo sa 56. Konštatujem, že sme uvedený návrh pani poslankyni Remišovej neschválili. Pristúpime k hlasovaniu o návrhu pána poslanca Dostála, ktorý navrhuje, aby sme spojili rozpravu k bodom č. 49 a č. 67. Prosím, prezentujme sa a hlasujme. (Hlasovanie.) Prítomných 142 poslancov, za 138 poslancov, proti 1, zdržali sa 2 poslanci, nehlasoval 1. Konštatujem, že sme uvedený návrh pána poslanca schválili. Pán poslanec súčasne uvádza návrh č. 2 v rámci svojho návrhu. Navrhuje spojiť rozpravu k bodom č. 24 a 63. Prosím, prezentujme sa a hlasujme. (Hlasovanie.) Prítomných 136 poslancov, za 56, proti 25, zdržalo sa 48, nehlasovali 7. Konštatujem, že sme uvedený návrh neschválili. Pristúpime k návrhu a hlasovaniu na doplnenie alebo zmenu návrhu programu pána poslanca Krajniaka, ktorý znie, navrhuje zaradiť do programu 23. schôdze bod Správa ministra práce, sociálnych vecí a rodiny o nelegálnom zamestnávaní občanov zo štátom z mimo..., zo štátov z mimo EÚ na území Slovenskej republiky a o náras..., náraste počtu cudzincov z mimo EÚ, ktorí pracujú na území Slovenskej republiky na pracovné povolenie. Prosím, prezentujme sa a hlasujme. (Hlasovanie.) Prítomných 140 poslancov, za 59, proti 16, zdržalo sa 65. Konštatujem, že sme uvedený návrh neschválili. Prosím, pristúpime k hlasovaniu o návrhu pána poslanca Mareka Krajčího. Žiada, aby bol z programu Národnej rady Slovenskej republiky vyradený bod č. 19 (tlač 707). Prosím, prezentujme sa. (Hlasovanie.) Prítomných 142 poslancov, za 61, proti 37, zdržalo sa 43, nehlasoval 1. Konštatujem, že sme uvedený návrh pána poslanca neschválili. Prosím, pristúpime k hlasovaniu o programe schôdze ako celku. Prezentujme sa a hlasujme. (Hlasovanie.) Prítomných 141 poslancov, za 97, proti 6, zdržalo sa 38, Konštatujem, že sme program 23. schôdze Národnej rady schválili. Pani poslankyne, páni poslanci, tak ako určuje zákon o rokovacom poriadku, dnes budeme hlasovať o 17.00 hod., v ďalšom rokovacom, v ďalších rokovacích dňoch budeme o prerokovaných bodoch programu hlasovať vždy o 11.00 hod. a o 17.00 hod., pokiaľ Národná rada nerozhodne inak. Chcel by som ešte oznámiť, že na 16.00 hod. vzhľadom na odmenu ústavných činiteľov a problematiku ohľadne zmrazovania platov zvolávam poslanecké grémium na 16.00 hod., pred tým, ako budeme pokračovať v hlasovaní o 17.00 hod. Súčasne by som chcel pristúpiť k prvému bodu programu, ktorým je návrh vlády na skrátené legislatívne konanie o vládnom návrhu zákona, ktorým sa dopĺňa zákon Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov a ktorým sa dopĺňajú niektoré zákony . Návrh vlády má tlač 792. Prosím ministra zdravotníctva Slovenskej republiky Tomáša Druckera, aby v zastúpení ministra financií návrh vlády odôvodnil.